Diari Oficial de la Generalitat Valenciana


Sumari del DOGV 9175, del 16-09-2021 (2021/8966)

RESOLUCIÓ de 3 de setembre de 2021, del director general de Relacions amb les Corts, de la Presidència de la Generalitat, per la qual es publica el conveni marc entre la Generalitat de la Comunitat Valenciana i la Fundació «la Caixa» en matèria d'Obra Social 2021.
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9175

Data del DOGV
:   16-09-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/8966


Data del document
:   03-09-2021

Organisme emissor
:   Presidència de la Generalitat

Tipus de document
:   Resolució

RESOLUCIÓ de 3 de setembre de 2021, del director general de Relacions amb les Corts, de la Presidència de la Generalitat, per la qual es publica el conveni marc entre la Generalitat de la Comunitat Valenciana i la Fundació «la Caixa» en matèria d'Obra Social 2021. [2021/8966]  
La Generalitat, a través de la Presidència de la Generalitat i la Fundació «la Caixa» han subscrit, prèvia tramitació reglamentària, el dia 17 de juny de 2021, el conveni marc en matèria d'Obra Social 2021, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 2 de setembre de 2021 i número 1691/2021, és procedent la publicació en el Diari Oficial de la Generalitat Valenciana del conveni marc esmentat, que figura annex a aquesta resolució.  
  
València, 3 de setembre de 2021.- El director general de Relacions amb les Corts: Antonio Torres Salvador.  
  
  
Conveni marc de col·laboració entre la Generalitat de la Comunitat Valenciana i la Fundació «la Caixa» en matèria d'Obra Social 2021  
  
  
València, 17 de juny de 2021  
  
Reunits  
D'una banda, Ximo Puig Ferrer, president de la Generalitat, que actua en nom i representació d'aquesta, d'acord amb les atribucions que té conferides en l'article 10.a de la Llei 5/1983, de 30 de desembre, del Consell.  
I, de l'altra, Isidro Fainé Casas, en nom i representació, en la seua qualitat de president de la Fundació Caixa d'Estalvis i Pensions de Barcelona, «la Caixa», entitat domiciliada a la plaça de Weyler, número 3, Palma (Illes Balears) i amb NIF núm. G-58899998, d'ara en avant, Fundació «la Caixa».  
Reconeixent-se mútuament les parts, en la qualitat amb la qual intervenen, capacitat per a subscriure aquest conveni,  
  
Manifesten  
Primer. Que correspon a La Generalitat establir la política general de la Comunitat Valenciana i dirigir la seua administració, així com vetlar, en l'exercici de les seues competències, pel benestar i per la salut dels seus ciutadans, i pel desenvolupament i l'accés a la cultura en el seu territori.  
Segon. Que Fundació «la Caixa» té l'objectiu de millorar les condicions de vida de les persones, fonamentalment aquelles amb necessitats especials i de fer arribar la cultura a totes les persones, en col·laboració amb les institucions públiques i privades. Desenvolupa diferents programes que abasten els àmbits social, educatiu, cultural, i d'investigació i coneixement.  
Tercer. Que la Generalitat i Fundació «la Caixa», manifesten la seua intenció de col·laborar conjuntament amb la finalitat d'agilitar la comunicació entre totes dues institucions en les accions d'interés comú i facilitar el seguiment d'aquestes, així com potenciar els recursos socials, econòmics i tècnics per al desenvolupament d'activitats socials, culturals, educatives, científiques en el territori de la Comunitat Valenciana.  
  
I amb aquesta finalitat totes dues parts formalitzen el present conveni d'acord amb les següents  
  
Estipulacions  
  
Primera. Objecte  
L'objecte d'aquest conveni marc és establir les bases de la col·laboració entre la Generalitat i la Fundació «la Caixa», per a la implementació de les actuacions definides en l'estipulació segona d'aquest conveni.  
Segona. Àmbit d'aplicació  
La Generalitat i Fundació «la Caixa» mantindran una col·laboració amb la finalitat d'agilitar la comunicació entre totes dues institucions en les accions d'interés comú i facilitar el seguiment d'aquestes, així com potenciar els recursos socials, econòmics i tècnics per al desenvolupament d'activitats socials, culturals i educatives, en el territori de la Comunitat Valenciana, amb els continguts i finalitats següents:  
  
En l'àmbit social:  
Col·laborar en la millora de les condicions de vida de les persones majors, dels col·lectius amb necessitats especials per estar afectats per malalties, persones amb discapacitats físiques, mentals, intel·lectuals o sensorials a llarg termini o per estar en una situació de risc social, ser víctima de violència de gènere i dels menors hospitalitzats. Desenvolupar els programes i les ajudes de Fundació «la Caixa», dirigits a aquests col·lectius, destacant:  
- Pobresa infantil. A través del programa CaixaProinfància, ajudar a famílies en el desenvolupament social i educatiu de menors de 0 a 18 anys.  
- Foment de l'ocupació. Afavorir l'accés al treball a persones amb dificultats, en col·laboració amb una xarxa d'entitats socials.  
- Atenció integral a persones amb malalties avançades. Proporcionar suport psicosocial i espiritual a persones al final de la vida, i als seus familiars.  
- Persones majors. Contribuir a millorar la qualitat de vida de les persones majors afavorint l'envelliment actiu i saludable, i previndre l'aïllament.  
- Ajudes a projectes d'iniciatives socials. Col·laborar amb entitats sense ànim de lucre per a impulsar iniciatives dirigides a persones en situació de vulnerabilitat social.  
  
En l'àmbit cultural i científic:  
Desenvolupar el programa cultural i científic de la Fundació «la Caixa», mitjançant la programació d'exposicions i concerts, com a element reforçador de la transmissió de coneixement a la societat.  
Construir el nou Caixafòrum València. Un equipament en el qual la cultura es manifesta com una eina eficaç per a la cohesió i la integració social, amb una oferta d'activitats àmplia i global que presta una atenció especial al públic familiar i educatiu.  
  
En l'àmbit educatiu i de beques:  
Desenvolupar el programa EduCaixa, dirigit a tota la comunitat educativa, que engloba tota l'oferta educativa dels diferents programes socials, culturals i científics de la Fundació «la Caixa».  
Aplicar el programa de beques de Fundació «la Caixa» per a estudiants universitaris.  
  
En l'àmbit d'investigació i salut:  
Desenvolupar línies d'actuació en investigació amb la formació de joves científics, col·laboració amb centres i programes d'investigació i sociabilització dels resultats de les investigacions.  
  
Tercera. Comissió de seguiment  
Per al desenvolupament d'aquest conveni marc es crea una comissió mixta amb representació de totes dues parts, la finalitat de la qual serà conéixer i ajustar la programació de la Fundació «la Caixa» a les singularitats pròpies del territori, en sintonia amb la Generalitat.  
La comissió mixta podrà proposar també l'establiment d'uns altres projectes de col·laboració amb la Generalitat. La implantació d'aquests projectes de col·laboració es durà a terme mitjançant la signatura de convenis específics en desenvolupament del present conveni marc.  
  
Quarta. Impacte econòmic  
Els programes i activitats de Fundació «la Caixa» previstes per a l'any 2021 en el territori de la Comunitat Valenciana tenen un pressupost total de 32,5 milions d'euros.  
  
Cinquena. Actuacions  
Per a l'any 2021, s'acorda que les actuacions de la Fundació «la Caixa» en el territori de la Comunitat Valenciana són les que s'especifiquen en l'estipulació segona d'aquest conveni, sense perjudici que la comissió mixta contemplada en l'estipulació tercera d'aquest Conveni puga acordar alguna modificació a fi d'aconseguir una millor eficàcia en les actuacions previstes.  
  
Sisena. Difusió  
La Generalitat i la Fundació «la Caixa» podran difondre les activitats dutes a terme en virtut d'aquest Conveni i/o els resultats d'aquest. Només en les activitats de col·laboració que es duguen a terme conjuntament es farà constar, en qualsevol comunicació, que es tracta d'un projecte o una activitat promogut conjuntament per la Generalitat i la Fundació «la Caixa», i en aquesta apareixerà la imatge gràfica de les institucions, que haurà de ser aprovada prèviament per cadascuna d'elles.  
  
Setena. Vigència i pròrroga  
El present Conveni estarà vigent fins al 31 de desembre de 2021.  
  
  
Huitena. Controvèrsies  
Les parts volen complir i seguir els termes del Conveni segons l'esperit de bon enteniment i participació que l'ha promogut, i es comprometen a resoldre les divergències que puguen sorgir en termes d'equitat.  
  
Atesa la naturalesa administrativa del conveni, les discrepàncies que no hagen pogut resoldre's en el si de la comissió de seguiment prevista en l'estipulació tercera se sotmetran als tribunals de la jurisdicció contenciosa administrativa, de conformitat amb el que s'estableix per la Llei 29/1998, de 13 de juliol, reguladora d'aquesta jurisdicció.  
  
  
Novena. Resolució  
El conveni s'extingirà pel compliment de les actuacions que constitueixen el seu objecte o per incórrer en qualsevol de les causes de resolució descrites en l'article 51.2 de la Llei 40/2015, d'1 d'octubre, de règim jurídic del sector públic.  
En cas que alguna de les parts incomplisca les obligacions assumides en virtut d'aquest conveni, l'altra part, una vegada intentada sense èxit la conciliació en el si de la comissió de seguiment, estarà facultada per a denunciar el conveni, cosa que donarà lloc a la seua extinció, amb abonament, si escau, dels danys i perjudicis efectivament causats i conseqüències legals restants.  
  
Desena. Règim jurídic  
El present conveni té naturalesa administrativa i se sotmet a les determinacions de la Llei 40/2015, d'1 d'octubre, de règim jurídic del sector públic, i queda així mateix exclòs de l'aplicació de la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, però se sotmeten als principis d'aquesta llei per a resoldre els dubtes i llacunes que pogueren presentar-se, així com a les normes generals de Dret administratiu, als principis de bona administració i a l'ordenament jurídic en general.  
  
I com a prova de conformitat amb els termes d'aquest document, les parts signen aquest conveni en exemplar duplicat i només a un efecte, en el lloc i la data que s'indiquen en l'encapçalament.  
  
Per la Generalitat de la Comunitat Valenciana  
El president: Ximo Puig Ferrer.  
  
Per Fundació «la Caixa»  
El president: Isidro Fainé Casas.